text: Første hvide jordbær plukket i dag
  22 juni 2012 kl. 08.47
  De første hvide jordbær i Danmark blev plukket i dag. Jordbæravler Christian Jakobsen i Give plantede sidste år 2000 planter af den særlige sort - og i dag blev det første halve kilo plukket.
  - Der er nogen, der siger, at hvide jordbær er den oprindelige art, siger Christian Jakobsen til TV SYD. Men jeg ved ikke, om det passer.
  Han har i tre år - i al hemmelighed - arbejdet på at kunne præsentere de hvide jordbær.
  
  Fra Europa
  - Jeg ville jo helst ikke have, at andre fik den samme ide. 
  I første omgang fik de frø-formerede hvide planter, men det var ingen succes. Derefter søgte Christian og Mai-Britt Jakobsen på internettet - og fandt planter med hvide bær i USA.
  De 2000 planter, som er sat på ejendommen Syrengården på Gl. Møllevej i Give, kommer dog fra Europa, hvor bl.a. hollænderne har arbejdet meget med sorten.
  
  Trænger til sol
  -De giver ikke helt så meget som de røde bær, forklarer Christian Jakobsen. Men vi ville gerne kunne præsentere noget, som var anderledes. Og vi har jo ikke meget erfaring med dem endnu.
  Christian Jakobsen havde planlagt lanceringen til i dag. Men det blev kun til ca. et halvt kilo. 
  - De trænger til lidt mere sol, noterer han.
  Prisen bliver ca. det dobbelte af de almindelige bær, da planterne er meget dyre.
  